Ken dié alledaagse bank-wenke - Jou Geld | Solidariteit WêreldJou Geld | Solidariteit Wêreld
Tuis › 2016-besparings › Ken dié alledaagse bank-wenke
Ken dié alledaagse bank-wenke
Om omsigtig met die bestuur van jou rekenings om te gaan, sal onnodige kostes verhoed, wat jy vir ander uitgawes en besparing kan gebruik.
As iemand jou op hierdie oomblik sou vra: "Hoeveel betaal jy elke maand op bankkoste?", sou jy dit akkuraat kon beantwoord? Of sou jy verbaas wees oor die werklike bedrag? Het jy al ooit jou bank se koerse nagegaan? As jy ernstig is oor die bestuur van jou finansies, is dit een area wat jy nie mag ignoreer nie.
Nog 'n area wat jy volledig moet assesseer, is die tipe rekening wat jy vir jou daaglikse finansiële transaksies gebruik. Is dit gepas vir daaglikse transaksies by 'n OTM, vir debietordertransaksies en deposito's? As jy na 'n ander rekeningtipe sou oorskakel, sou jy op bankkoste spaar?
Weet jy hoeveel dit kos om by 'n OTM te trek wat nie aan jou bank behoort nie – het jy al ooit tyd geneem om te kyk wat dit kos? Weet jy waar jou bank se OTM'e is in verhouding tot waar jy woon en werk sodat jy nie van 'n ander bank se OTM gebruik hoef te maak nie?
Hoe ontvang jy jou bankstate – via pos of e-pos? Wanneer laas het jy jou staat nagegaan om te verseker al die transaksies is eg, en om die koste aan hulle verbonde na te gaan? Het jy aansoek gedoen vir notifikasies via selfoon om jou rekening teen bedrog-aktiwiteite te beskerm? Hierdie notifikasies help jou ook om tred te hou met jou transaksies vir die dag en wat jou saldo is. Hou in gedagte dat 'n gereserveerde bedrag jou saldo sal affekteer, so gaan jou saldo's gereeld na om te alle tye te weet presies hoeveel jy beskikbaar het en nie meer uit te gee as wat jy het nie.
Banke bied ook verskillende pakkette aan afhangende van jou bruto jaarlikse salaris. Om op die korrekte pakket te wees sal aan jou toepaslike kostes en besparings bied, sowel as groter beloningskemas. As jy onseker is oor op watter pakket jy behoort te wees, praat met jou bank. As jou salaris vermeerder, dring daarop aan om jou rekening te opgradeer vir die bykomende voordele en laer kostes.
Maak ook altyd seker jy het die korrekte bedrag in jou rekening vir al jou debietorders. As 'n debietorder terugverwys word, is dit 'n onnodige uitgawe en 'n merk op jou kredietprofiel. Nog 'n tydbespaarder is geskeduleerde betalings wat jy aanlyn kan opstel en wat sal verseker dat jy jou rekenings elke keer betyds betaal. Bestuur jou bankrekenings op 'n bekwame wyse en vermy onnodige uitgawes.
Daar is baie tegnologieë wat die beskikbaarheid van bankfasiliteite verbeter het. Vandag is baie fasiliteite wat slegs by takke beskikbaar was ook beskikbaar via jou bank se webwerf. Maak van hulle gebruik en vermy oponthoude en om te moet toustaan.